Rīga

2022.gada 31.maijā

**LĒMUMS Nr. 24/1-1**

**Par grozījumiem Lēmumā Nr.2/1-1**

**"Kritēriji VSIA "Latvijas Televīzija" un VSIA "Latvijas Radio" veidoto un pārraidīto ziņu un informatīvi analītisko raidījumu nodošanai bezatlīdzības lietošanā citiem elektroniskajiem plašsaziņas līdzekļiem"**

Sabiedrisko elektronisko plašsaziņas līdzekļu padome (turpmāk – Padome), ar mērķi stiprināt Latvijas informatīvo telpu un nodrošināt aktuālas, vispusīgas, patiesas un nesagrozītas informācijas plašu pieejamību Latvijas sabiedrībai, un ņemot vērā arvien pieaugošus dezinformācijas izplatības riskus saistībā ar aktuālajiem ģeopolitiskajiem notikumiem pasaulē,

pamatojoties uz 2022. gada 12. maijā pieņemtajiem grozījumiem Ukrainas civiliedzīvotāju atbalsta likumā, kuri tika izsludināti 2022.gada 18.maijā un stājas spēkā nākamajā dienā pēc to izsludināšanas;

pamatojoties uz ar minētajiem grozījumiem papildinātu Ukrainas civiliedzīvotāju atbalsta likuma 19.1 pantu, kas noteic, ka: "*Lai veicinātu Latvijas informatīvās telpas aizsardzību un Latvijas sabiedrības informēšanu par atbalsta sniegšanu Ukrainas civiliedzīvotājiem, kā arī vispārēja atbalsta sniegšanu Ukrainas sabiedrībai, Sabiedrisko elektronisko plašsaziņas līdzekļu padome atbilstoši Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 6. punktam var pieņemt lēmumu par sabiedrisko elektronisko plašsaziņas līdzekļu veidoto un pārraidīto ziņu un informatīvi analītisko raidījumu vai to daļu nodošanu bezatlīdzības lietošanā citiem elektroniskajiem plašsaziņas līdzekļiem iekļaušanai to programmās, kā arī lemt par to lietošanas pārtraukšanu, ja attiecīgais elektroniskais plašsaziņas līdzeklis neievēro Sabiedrisko elektronisko plašsaziņas līdzekļu padomes apstiprinātos sabiedrisko elektronisko plašsaziņas līdzekļu satura nodošanas kritērijus un lēmumā paredzētos nosacījumus. Šajā pantā minēto lēmumu pārsūdzēšana neaptur to darbību*.";

pamatojoties uz spēkā esošo regulējumu Covid-19 infekcijas izplatības pārvaldības likuma 37.1 pantānoteikto, kas paredz, ka: "*Nacionālā elektronisko plašsaziņas līdzekļu padome, ņemot vērā Sabiedrisko elektronisko plašsaziņas līdzekļu un to pārvaldības likuma pārejas noteikumu 1. punktu un atbilstoši Publiskas personas finanšu līdzekļu un mantas izšķērdēšanas novēršanas likuma 5. panta otrās daļas 6. punktam, var pieņemt lēmumu, ar kuru tā atļauj uz noteiktu laiku bez atlīdzības iekļaut sabiedrisko elektronisko plašsaziņas līdzekļu izveidotos un pārraidāmos ziņu un informatīvi analītiskos raidījumus vai to daļas arī Nacionālās elektronisko plašsaziņas līdzekļu padomes noteiktās citu elektronisko plašsaziņas līdzekļu programmās, kā arī lemt par to lietošanas pārtraukšanu, ja attiecīgais elektroniskais plašsaziņas līdzeklis neievēro Nacionālās elektronisko plašsaziņas līdzekļu padomes lēmumā paredzētos nosacījumus. Šajā pantā minēto lēmumu pārsūdzēšana neaptur to darbību*.";

un ievērojot Ukrainas civiliedzīvotāju atbalsta likumā un Covid-19 infekcijas izplatības pārvaldības likumā noteikto minēto likumu piemērošanas mērķi un valsts SIA "Latvijas Televīzija" un valsts SIA "Latvijas Radio" veidoto un pārraidīto ziņu un informatīvi analītisko raidījumu nodošanas bezatlīdzības lietošanā citiem elektroniskajiem plašsaziņas līdzekļiem atbilstību normatīvajos aktos noteiktajam mērķim un Padomes izstrādātajiem kritērijiem, Padome

**nolemj**:

1. Izdarīt grozījumus Padomes 2021.gada 24.septembra Lēmumā Nr.2/1-1 "Kritēriji VSIA "Latvijas Televīzija" un VSIA "Latvijas Radio" veidoto un pārraidīto ziņu un informatīvi analītisko raidījumu nodošanai bezatlīdzības lietošanā citiem elektroniskajiem plašsaziņas līdzekļiem" (turpmāk – Lēmums) un izteikt Lēmumā noteiktus kritērijus valsts SIA "Latvijas Televīzija" un valsts SIA "Latvijas Radio" veidoto un pārraidīto ziņu un informatīvi analītisko raidījumu nodošanai bezatlīdzības lietošanā citiem elektroniskajiem plašsaziņas līdzekļiem (turpmāk – Kritēriji) jaunā, spēkā esošajam normatīvajam regulējumam atbilstošajā, redakcijā.
2. Apstiprināt Kritērijus jaunajā šim lēmuma pievienotajā redakcijā.
3. Informēt par šo lēmumu valsts SIA "Latvijas Televīzija" un valsts SIA "Latvijas Radio".
4. Publicēt Kritērijus (jaunā redakcijā) Padomes mājaslapā internetā.
5. Noteikt, ka valsts SIA "Latvijas Televīzija" un valsts SIA "Latvijas Radio" publicē Kritērijus savā mājas lapā internetā.
6. Atbildīgais Padomes loceklis par šī lēmuma izpildes kontroli ir Jānis Siksnis.
7. Lēmums stājās spēkā no tā paziņošanas brīža.

*Pielikumā:*

*Kritēriji valsts SIA "Latvijas Televīzija" un valsts SIA "Latvijas Radio" veidoto un pārraidīto ziņu un informatīvi analītisko raidījumu nodošanai bezatlīdzības lietošanā citiem elektroniskajiem plašsaziņas līdzekļiem uz 4 (četrām) lapām.*

**Padomes priekšsēdētājs** (*paraksts*)\*  **Jānis Siksnis**

\*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU